**Likumprojekta "Grozījumi Nekustamā īpašuma valsts kadastra likumā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Nekustamā īpašuma valsts kadastra likumā" (turpmāk – projekts) izstrādāts, pamatojoties uz Ministru kabineta 2019. gada 20. marta rīkojuma Nr. 116 "Par likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" sagatavošanas grafiku" pielikuma 12. punktā doto uzdevumu.Ministru kabineta 2017. gada 11. aprīļa sēdes protokola Nr. 19 29. § ir dots uzdevums Tieslietu ministrijai izstrādāt un tieslietu ministram līdz 2018. gada 30. martam iesniegt izskatīšanai Ministru kabinetā normatīvo aktu projektus, lai nodrošinātu kadastrālo vērtību metodikas pilnveidošanu. Savukārt Nekustamā īpašuma valsts kadastra likuma (turpmāk – Kadastra likums) 68. panta pirmā daļa paredz, ka kadastrālo vērtību bāzi apstiprina Ministru kabinets līdz attiecīgā gada 15. jūnijam. Tātad Tieslietu ministrijai bija jāizstrādā un tieslietu ministram līdz 2019. gada 15. maijam jāiesniedz Ministru kabinetā noteikumu projekts par kadastrālo vērtību bāzi 2020.-2023. gadam, kas aprēķināta, balstoties uz pilnveidoto kadastrālās vērtēšanas metodiku.Kadastra likuma pārejas noteikumu 38. punkts nosaka, ka jaunā kadastrālo vērtību bāze (kas izstrādāta ar pilnveidoto metodiku) tiks piemērota, sākot ar 2020. gadu, un ka 2017. gadā spēkā esošā kadastrālo vērtību bāze piemērojama arī 2018. un 2019. gada kadastrālo vērtību aprēķinam. Ņemot vērā, ka jaunā pilnveidotā kadastrālās vērtēšanas metodika vēl nav apstiprināta, un ka pēc tās apstiprināšanas ir nepieciešams izstrādāt izmaiņas Nekustamā īpašuma valsts kadastra informācijas sistēmas programmatūrā, un attiecīgi nav iespējams izstrādāt jaunu kadastrālo vērtību bāzi, nepieciešams par gadu pagarināt (no 2020. gada uz 2021. gadu) jaunās kadastrālo vērtību bāzes ieviešanas termiņus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši uzdevumam Tieslietu ministrija izstrādāja un Valsts sekretāru 2019. gada 30. maija sanāksmē (prot. Nr. 21, 20. §) tika izsludināts Ministru kabineta noteikumu projekts "Kadastrālās vērtēšanas noteikumi" (VSS-493). Minētā Ministru kabineta noteikumu projekta iesniegšanas termiņi ir nokavēti dēļ sarežģītā saskaņošanas procesa, turklāt jaunās kadastrālās vērtēšanas metodikas izstrādes laikā darba grupa secināja, ka jaunās kadastrālās vērtēšanas metodikas ieviešanai būs nepieciešamas būtiskas izmaiņas Nekustamā īpašuma valsts kadastra informācijas sistēmas programmatūrā, kam nepieciešams valsts budžeta finansējums. Līdz ar to bez jaunās pilnveidotās kadastrālās vērtēšanas metodikas apstiprināšanas un bez tās ieviešanai attiecīgo izmaiņu Nekustamā īpašuma valsts kadastra informācijas sistēmas programmatūrā izstrādes nav iespējams uzsākt jaunās kadastrālo vērtību bāzes izstrādi. Valsts zemes dienestam jau 2019. gadā jāsāk realizēt paredzētās izmaiņas Nekustamā īpašuma valsts kadastra informācijas sistēmas programmatūrā (ārpakalpojums). Jautājums par papildu nepieciešamo finansējumu projektā ietverto normu izpildei vēl nav izlemts un tiks izskatīts likumprojekta "Par valsts budžetu 2020. gadam" un likumprojekta "Par vidēja termiņa budžeta ietvaru 2020., 2021. un 2022. gadam" sagatavošanas procesā (prioritārais pasākums Nr. 19\_10\_P, kas iesniegts ar Tieslietu ministrijas 2019. gada 15. jūlija vēstuli Nr. 1-13.4/2610 "Par prioritārajiem pasākumiem" Finanšu ministrijā un Pārresoru koordinācijas centrā). Attiecīgi ir nepieciešams mainīt termiņu jaunās ar pilnveidoto metodiku izstrādātās kadastrālo vērtību bāzes ieviešanai – tas ir, **pārcelt termiņu no 2020. gada uz 2021. gadu**.1. Saistībā ar termiņu pagarināšanu projekts piedāvā Kadastra likumā izdarīt šādus grozījumus:– Aizstāt pārejas noteikumu 33. un 38. punktā skaitļus un vārdu "2020.–2023. gadam" ar skaitļiem un vārdu "2021.–2024. gadam", tādā veidā par gadu pagarinot (no 2020. gada uz 2021. gadu) jaunās kadastrālo vērtību bāzes ieviešanas termiņus.– Papildināt pārejas noteikumu 38. punktu ar jaunu otro teikumu šādā redakcijā:"2020. gada kadastrālo vērtību aprēķinam piemēro kadastrālo vērtību bāzi, kas noteikta Ministru kabineta 2014. gada 23. decembra noteikumos Nr. 838 "Noteikumi par kadastrālo vērtību bāzi 2016., 2017., 2018. un 2019. gadam."– Aizstāt pārejas noteikumu 41. punktā skaitli un vārdu "2019. gadam" ar skaitli un vārdu "2020. gadam" (41. punkts nosaka, ka Valsts zemes dienests, aprēķinot prognozētās kadastrālās vērtības 2018. gadam un kadastrālās vērtības 2018.–2019. gadam, zemei, kuras lietošanas mērķis ir dzīvojamā apbūve (individuālā un daudzdzīvokļu) un kurai Nekustamā īpašuma valsts kadastra informācijas sistēmā reģistrēts apgrūtinājums – kultūras piemineklis, piemēro koeficientu 0,7).2. Projektā ir paredzēts izslēgt Kadastra likuma pārejas noteikumu 39. punktu, kas uzdeva Ministru kabinetam līdz 2018. gada 1. martam pieņemt attiecīgus normatīvos aktus, lai nodrošinātu, ka Nekustamā īpašuma valsts kadastrā tiek saņemti dati, kas nepieciešami kadastrālo vērtību bāzes izstrādei no 2020. gada atbilstoši uzlabotajai kadastrālās vērtēšanas metodikai.Nekustamā īpašuma valsts kadastra informācijas sistēmas uzturēšanai nepieciešamo datu iesniegšanas kārtību regulē Ministru kabineta 2012. gada 10. janvāra noteikumi Nr. 47 "Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu" (turpmāk – Ministru kabineta noteikumi Nr. 47), kā arī citu attiecīgu jomu regulējošie normatīvie akti (piemēram, būvniecības informācijas sistēmas darbību regulējošie normatīvie akti). Izvērtējot minētos Ministru kabineta noteikumus Nr. 47, konstatēts, ka uz pašreizējo brīdi grozījumi šajos noteikumos nav nepieciešami. Nepieciešamības gadījumā pēc jaunās uzlabotās kadastrālās vērtēšanas metodikas apstiprināšanas var veikt grozījumus Ministru kabineta noteikumos Nr. 47 vai veikt attiecīgus grozījumus par Nekustamā īpašuma valsts kadastra informācijas sistēmas uzturēšanai nepieciešamo datu iesniegšanas kārtību arī citos attiecīgas jomas normatīvajos aktos, un speciāls uzdevums Kadastra likumā noteikumu grozīšanai nav nepieciešams.Ja finansējums attiecīgo izmaiņu Nekustamā īpašuma valsts kadastra informācijas sistēmas programmatūrā izstrādei netiks piešķirts 2020. gadā, tad kadastrālo vērtību bāzi, kas aprēķināta, balstoties uz pilnveidoto kadastrālās vērtēšanas metodiku, nebūs iespējams izstrādāt arī uz 2021. gadu. Šādā gadījumā būs nepieciešami līdzīgi grozījumi, pagarinot attiecīgos termiņus vēl par vienu gadu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Valsts zemes dienests). |
| 4. | Cita informācija | Projekta virzība ir steidzama, jo to ir nepieciešams izstrādāt un iesniegt Ministru kabinetā saskaņā ar likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" sagatavošanas grafiku. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas fiziskās un juridiskās personas, kuras ir nekustamā īpašuma īpašnieki vai, ja tāda nav, – tiesiskie valdītāji, vai, ja tāda nav, – lietotāji. Saskaņā ar Nekustamā īpašuma valsts kadastra informācijas sistēmā reģistrētajiem datiem valstī ir vairāk kā 800 000 nekustamā īpašuma īpašnieki, tiesiskie valdītāji vai lietotāji. |
| 2. | Tiesiskā regulējuma ietekme uz tautsaimniecību un administratīvo slogu | Šobrīd, 2019. gadā spēkā esošā kadastrālo vērtību bāze, kas ir izstrādāta uz 2012.–2013. gada nekustamā īpašuma tirgus informācijas pamata, būs piemērojama arī 2020. gada kadastrālo vērtību aprēķinam, tāpēc kadastrālās vērtības un attiecīgi arī nekustamā īpašuma nodoklis pamatā nemainīsies. Kadastrālās vērtības 2020. gadā var mainīties tikai tiem objektiem, kam ir bijušas izmaiņas kadastra objektu raksturojošos datos. Zemei, piemēram, kadastrālā vērtība var mainīties, ja pašvaldība mainījusi nekustamā īpašuma lietošanas mērķi, vai, ja kadastrālās uzmērīšanas rezultātā mainījušies apgrūtinājumi, vai mainījusies zemes kopplatība. Ēkām kadastrālā vērtība var mainīties, piemēram, ja mainīts ēkas lietošanas veids – dzīvojamās telpas tiek pārveidotas par biroja telpām vai otrādi, ja precizēts ēkas fiziskais nolietojums, ja mainīti ēkas apjoma rādītāji – ēkai piebūvēts vai nojaukts stāvs.Precīzu ietekmi nav iespējams aprēķināt, jo kadastrālā vērtība tiks aprēķināta atbilstoši objekta stāvoklim uz taksācijas gada 1. janvāri, kā arī pašvaldībām ir tiesības noteikt nekustamā īpašuma nodokļa likmes. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019. gads | Turpmākie trīs gadi (*euro*) |
| 2020. | 2021. | 2022. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi | 0 | 0 | 0 | 0 | 0 | 349 932 | 0 |
| 2.1. valsts pamatbudžets | 0 | 0 | 0 | 0 | 0 | 349 932 | 0 |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme | 0 | 0 | 0 | 0 | 0 | -349 932 | 0 |
| 3.1. valsts pamatbudžets | 0 | 0 | 0 | 0 | 0 | -349 932 | 0 |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |  |  |
| 5. Precizēta finansiālā ietekme | X | 0 | X | 0 | X | -349 932 | 0 |
| 5.1. valsts pamatbudžets | 0 | 0 | -349 932 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu projektā noteikto normu izpildi un nodrošinātu sabiedrību ar aktuālām kadastrālām vērtībām, Valsts zemes dienestam 2021. gadā **ir papildus nepieciešams finansējums 349 932 *euro* programmā** 07.00.00 "Nekustamā īpašuma tiesību politikas īstenošana", lai pilnveidotu kadastrālās vērtēšanas aprēķinu, t.sk.:**Preces un pakalpojumi {EKK 2000}:**Informācijas sistēmu uzturēšana "EKK 2251": Informācijas sistēmu izmaiņu pieprasījumu programmēšana48,40 *euro* ārpakalpojuma stundas likme x 7 230 cilvēkstundas = 349 932 *euro*. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts neskar amata vietu skaita izmaiņas. |
| 8. Cita informācija | Valsts zemes dienestam jau 2019. gadā jāsāk realizēt paredzētās izmaiņas Nekustamā īpašuma valsts kadastra informācijas sistēmas programmatūrā (ārpakalpojums). Vislielākās izmaksas rada kadastra kartes datu šķelšana ar Apgrūtināto teritoriju informācijas sistēmas datiem, kadastra kartes datu šķelšana ar būves datiem un automātisko procesu izveide, kā arī rezultātu glabāšanu kadastra teksta datos. Papildus izmaksas veido arī vērtību zonējumu moduļa un portāla kadastrs.lv pielāgošana.Nepieciešama izmaiņu izstrāde kadastrālo vērtību prognozēšanas sistēmā, lai modelētu jaunās kadastrālās vērtības atbilstoši jaunajiem vērtēšanas modeļiem: jaunu vērtību un koeficientu uzkrāšanai, datu uzglabāšanai un apstrādei, veiktu izmaiņas vērtību aprēķina algoritmā; nodrošinātu pāreju no pieciem zonējumiem uz trīs zonējumiem, speciālo vērtību modelēšanai. Nepieciešams veikt izmaiņas Nekustamā īpašuma valsts kadastra informācijas sistēmas datu bāzē, lai pielāgotu datu ielādes procesus kadastrālo vērtību prognozēšanas sistēmā. Nepieciešams veikt izmaiņas Nekustamā īpašuma tirgus informācijas sistēmā tirgus datu analīzes pilnveidošanai. Nepieciešams veikt izmaiņas portālā www.kadastrs.lv projektēto zonējumu, projektēto īpašumu un objektu vērtību publicēšanai, kā arī darījumu un vērtību zonu raksturojuma interaktīvas kartes attēlošanai.Nepieciešama izmaiņu izstrāde Nekustamā īpašuma valsts kadastra informācijas sistēmā, Nekustamā īpašuma tirgus informācijas sistēmā atbilstoši jaunajam vērtēšanas modelim (izmaiņas vērtību aprēķina algoritmā, datu struktūrā un apstrādē, pārējai no pieciem zonējumiem uz trīs zonējumiem). Nepieciešams ieviest grafisko datu un teksta datu savstarpējo regulāro automātisko šķelšanu un rezultātu apstrādi, kā arī izmaiņas datu apmaiņas risinājumos, tīmekļa pakalpēs, izdrukās, Valsts zemes dienesta ģeotelpisko datu ģeotelpiskās informācijas sistēmas moduļos (vērtību zonējuma modulī, analītiskajā modulī).Jautājums par papildu nepieciešamo finansējumu projektā ietverto normu izpildei tika izskatīts likumprojekta "Par valsts budžetu 2020. gadam" un likumprojekta "Par vidēja termiņa budžeta ietvaru 2020., 2021. un 2022. gadam" sagatavošanas procesā (prioritārais pasākums Nr. 19\_10\_P, kas iesniegts ar Tieslietu ministrijas 2019. gada 15. jūlija vēstuli Nr. 1-13.4/2610 "Par prioritārajiem pasākumiem" Finanšu ministrijā un Pārresoru koordinācijas centrā). Finansējuma piešķiršana netika atbalstīta. Attiecīgi ir nepieciešams mainīt termiņu jaunās ar pilnveidoto metodiku izstrādātās kadastrālo vērtību bāzes ieviešanai – tas ir, **pārcelt termiņu no 2020. gada uz 2021. gadu**. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta virzība ir steidzama, jo to ir nepieciešams izstrādāt un iesniegt Ministru kabinetā saskaņā ar likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" sagatavošanas grafiku. Jaunai kadastrālo vērtību bāzei ir jāstājas spēkā 2020. gada 1. janvārī. Attiecīgi ir nepieciešams no Kadastra likuma izrietošos termiņus kadastrālo vērtību bāzes izstrādei pagarināt par vienu gadu. Tāpēc sabiedrības līdzdalību un komunikācijas aktivitātes nebija iespējams nodrošināt. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts zemes dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nebūs ietekme uz pārvaldes funkcijām un institucionālo struktūru. Projekta izpildes rezultātā nenotiks jaunu institūciju izveide, esošu institūciju likvidācija un reorganizācija. Projektam nav paredzēta ietekme uz institūciju cilvēkresursiem. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Tralmaks 67038604

kristaps.tralmaks@vzd.gov.lv